স্ত্রী মদ্যপান করেছে বলে তা নিষ্ঠুর নয়, তবে ছলনা করায় বিবাহ বিচ্ছেদে সম্মতি এলাহাবাদ হাইকোর্টের

ওয়েব ডেস্ক: স্ত্রী মদ্যপান করলে কি স্বামী বিবাহ বিচ্ছেদ (Divorce) চাইতে পারে? এলাহাবাদ হাইকোর্ট (Allahabad High Court) বৃহস্পতিবার একটি রায়ে জানাল, স্ত্রীর মদ্যপান স্বামীর প্রতি নিষ্ঠুরতা নয়। যদি না তাঁর আচরণ অনায্য হয়। ১৯৫৫ সালের হিন্দু বিবাহ আইন অনুযায়ী স্ত্রীর মদ্যপান ততক্ষণ স্বামীর প্রতি নিষ্ঠুরতা (Crulety) নয়, যতক্ষণ না তাঁর আচরণের (Behaviour) ফলে বৈবাহিক সম্পর্ক ক্ষতিগ্রস্ত হচ্ছে। স্বামীর আবেদনের জেরে এই বিতর্কে সূক্ষ্ম তারতম্য উল্লেখ করে এমনই জানাল বিচারপতি বিবেক চৌধুরী ও বিচারপতি ওম প্রকাশ শুক্লার ডিভিশন বেঞ্চ। তবে নিষ্ঠুরতা ও ছলনা এই দুটি বিষয় সম্পর্কে আইনি আলোচনা সাপেক্ষে শেষমেষ ছলনার পরিপ্রেক্ষিতে বিবাহ বাতিলের নির্দেশ।

২০১৫ সালের ১৪ ডিসেম্বর লখনউতে দম্পতির বিবাহ হয়। শুরুতে সম্পর্ক মধুর ছিল। পরবর্তীকালে স্ত্রীর মদ্যপান শুরু হয়। ঘন ঘন স্বামীকে না জানিয়ে বন্ধুদের সঙ্গে বেরিয়ে যাওয়া। কিছু জিজ্ঞাসা করলেই অপমানজনক আচরণ। লখনউ ছেড়ে স্বামীকে কলকাতায় যাওয়ার জন্য স্ত্রী ও তাঁর পরিবারের চাপ সৃষ্টি। শেষে সন্তানকে নিয়ে ২০১৬ সালের ১৮ নভেম্বর স্ত্রীর কলকাতায় চলে যাওয়া এবং স্বামীর আবেদন অগ্রাহ্য করে ফিরতে না চাওয়া।

আরও পড়ুন: সব আদালতে রূপান্তরকামী, বিশেষভাবে সক্ষমদের জন্য আলাদা শৌচালয়, সুপ্রিম নির্দেশ

এরপর ২০২০ সালের ৩ জুলাই লখনৌতে পারিবারিক আদালতে স্বামীর বিবাহ বিচ্ছেদের আবেদন। নিষ্ঠুরতা, ছলনা ও পরিত্যাগের অভিযোগে ওই আবেদন করা হয়। ২০২১ সালের ১২ ফেব্রুয়ারি আবেদন খারিজ হতে এলাহাবাদ হাইকোর্টে আবেদন করেন স্বামী। হিন্দু বিবাহ আইন অনুযায়ী স্ত্রীর মদ্যপানকে কি স্বামীর প্রতি নিষ্ঠুরতা বলা যায়? ওই আইন অনুযায়ী ছলনা ও শ্বশুরবাড়িতে দীর্ঘকাল ধরে ফিরতে না চাওয়াকে আইন অনুযায়ী বেঠিক বলে ধরা যায় কি? আদালত মূলত এই দুটি বিষয়কে পর্যালোচনা করে। আদালতের পর্যবেক্ষণ, নিষ্ঠুরতার অর্থ শারীরিক ও মানসিক ক্ষতি করা। যার স্পষ্ট প্রমাণ দরকার। মধ্যবিত্ত পরিবারে মদ্যপান হতে পারে একটি ট্যাবু, বা নিষিদ্ধ ব্যাপার। কিন্তু তাকে নিষ্ঠুরতা বলা যায় না। যদি না তার ফলে মদ্যপায়ীর মধ্যে অস্বাভাবিকতা বা অভদ্রোচিত আচরণ প্রতিফলিত হয়।